កង​កម្លាំង​រុស្ស៊ី​បង្កើន​ការ​បាញ់​ផ្លោង​នៅ​ក្នុង​តំបន់​ Donbas ខណៈ​សហភាព​អឺរ៉ុប​ជិត​ធ្វើ​ការ​សម្រេច​អំពី​សំណើ​អ៊ុយក្រែន​សុំ​សមាជិកភាព​
ឋានៈ​ជា​បេក្ខភាព​នេះ​គឺ​ជា​ជំហាន​ទី១​ដើម្បី​​ចូល​រួម​ជា​មួយ​សហភាព​អឺរ៉ុប​ ដែល​មាន​សមាជិក​២៧​ប្រទេស។​​ ប្រទេស​អ៊ុយក្រែន​ត្រូវ​បំពេញ​តាម​លក្ខខណ្ឌ​សេដ្ឋកិច្ច​ និង​នយោបាយ​មួយ​ចំនួន​  ដូច​ជា​បទដ្ឋាន​គោលការណ៍​លទ្ធិ​ប្រជា​ធិបតេយ្យ​ជា​ដើម។​ ​ 
មួយថ្ងៃមុនកិច្ចប្រជុំរបស់មេដឹកនាំសហភាពអឺរ៉ុបដើម្បីបោះឆ្នោតសម្រេចសំណើសមាជិកភាពរបស់ប្រទេសអ៊ុយក្រែនក្នុងប្លុកនេះនោះ  កងកម្លាំងរុស្ស៊ីបានបង្កើនការវាយប្រហារយ៉ាងខ្លាំងទៅលើទីក្រុង Kharkiv ដែលជាទីក្រុងធំបង្អស់ទី២របស់ប្រទេសអ៊ុយក្រែន និងតំបន់ Donbas នៅភាគខាងកើតរបស់ប្រទេសនេះ។ កិច្ចប្រជុំកំពូលរយៈពេល២ថ្ងៃរបស់មេដឹកនាំសហភាពអឺរ៉ុបចាប់ផ្តើមនៅថ្ងៃព្រហស្បតិ៍នេះ នៅក្នុងទីក្រុងព្រុចសែល ប្រទេសប៊ែលហ្ស៊ិក។ លោកស្រី Olha Stefanishyna ឧបនាយករដ្ឋមន្ត្រីអ៊ុយក្រែនទទួលបន្ទុកកិច្ចការសមាហរណកម្មជាមួយអឺរ៉ុប និងអឺរ៉ុបអាត្លង់ទិក បានប្រាប់ទីភ្នាក់ងារព័ត៌មាន AP ថា ការបោះឆ្នោតអាចនឹងធ្វើនៅថ្ងៃព្រហស្បតិ៍នេះ។ កាលពីសប្តាហ៍មុន គណៈកម្មការអឺរ៉ុបបានផ្តល់អនុសាសន៍ជាផ្លូវការអំពីបេក្ខភាពរបស់ប្រទេសអ៊ុយក្រែន និងប្រទេសម៉ុលដាវី ដែលនៅក្បែរប្រទេសអ៊ុយក្រែន ជាសមាជិកសហភាពអឺរ៉ុប។ កាលពីថ្ងៃពុធ លោកស្រី Stefanishyna បាននិយាយថា លោកស្រីមានជំនឿចិត្ត១០០ភាគរយថា ប្រទេសអ៊ុយក្រែននឹងទទួលបានឋានៈបេក្ខភាពរបស់សហភាពអឺរ៉ុប។ ឋានៈជាបេក្ខភាពនេះគឺជាជំហានទី១ដើម្បីចូលរួមជាមួយសហភាពអឺរ៉ុប ដែលមានសមាជិក២៧ប្រទេស។ ប្រទេសអ៊ុយក្រែនត្រូវបំពេញតាមលក្ខខណ្ឌសេដ្ឋកិច្ច និងនយោបាយមួយចំនួន ដូចជាបទដ្ឋានគោលការណ៍លទ្ធិប្រជាធិបតេយ្យជាដើម។ លោកស្រី Stefanishyna បានថ្លែងប្រាប់ទីភ្នាក់ងារព័ត៌មាន AP ថា លោកស្រីគិតថា ប្រទេសអ៊ុយក្រែននឹងអាចក្លាយជាសមាជិករបស់សហភាពអឺរ៉ុបក្នុងរយៈពេលប៉ុន្មានឆ្នាំខាងមុខនេះ។ ដោយឡែកមន្ត្រីអឺរ៉ុបមួយចំនួនបានលើកឡើងថា វាអាចប្រើពេលយូររហូតដល់ច្រើនទសវត្សរ៍។ លោកស្រី Stefanishyna ប្រាប់ទីភ្នាក់ងារព័ត៌មាន AP ថា៖ «យើងបានធ្វើសមាហរណកម្មច្រើនហើយជាមួយសហភាពអឺរ៉ុប។ យើងចង់ក្លាយជាសមាជិកដែលខ្លំាង និងមានលទ្ធភាពប្រកួតប្រជែង ដូចនេះវាអាចប្រើពេលពី២ឆ្នាំទៅ១០ ឆ្នាំ»។ ទន្ទឹមនឹងនេះដែរ ប្រធានាធិបតីអ៊ុយក្រែនលោក Volodymyr Zelenskyy បានបញ្ជាក់នៅក្នុងសុន្ទកថាវីដេអូប្រចាំរាត្រីទៅកាន់ប្រទេសជាតិថា លោកបាននិយាយជាមួយមេដឹកនាំសហភាពអឺរ៉ុប១១ប្រទេសរួចហើយកាលពីថ្ងៃពុធ អំពីបេក្ខភាពរបស់ប្រទេសអ៊ុយក្រែន ហើយលោកនឹងហៅទូរស័ព្ទបន្ថែមទៀតនៅថ្ងៃព្រហស្បតិ៍នេះ។ ក្នុងពេលកន្លងទៅ លោក Zelenskyy បានបង្ហាញសុទិដ្ឋិនិយមចំពោះការចូលរួមជាមួយសហភាពអឺរ៉ុប ដោយនិយាយថា លោកជឿជាក់ថា រដ្ឋជាសមាជិករបស់សហភាពអឺរ៉ុបទាំង២៧ប្រទេសនឹងគាំទ្រឋានៈបេក្ខភាពរបស់ប្រទេសអ៊ុយក្រែនក្នុងសហភាពអឺរ៉ុប។ ទន្ទឹមនឹងនេះដែរ អភិបាលតំបន់ Kharkiv លោក Oleh Synehubov និយាយថា ការបាញ់ផ្លោងរបស់រុស្ស៊ីទៅលើតំបន់លំនៅដ្ឋានក្នុងទីក្រុង Kharkiv និងទីក្រុងផ្សេងទៀតនៅក្នុងតំបន់នេះ កំពុងបន្តមិនស្រាកស្រាន្ត៕